Anne-Marie Meldgaard (S), 2002-02-22:
I 1999 samlede den daværende SR-regering alle de partier, der i dag sidder i Folketinget, bag en ny lov, der styrkede det repræsentative demokrati i uddannelsessystemet.
Dengang fastslog vi, at uddannelsessystemet skal være arnested for nye generationer af demokrater.
Man fødes ikke som demokrat.
Og selv i Danmark har vi både en autonom venstrefløj og en nynazistisk højrefløj, der kun kan blive enige om én ting: at blæse på demokratiet.
Og hele verden er i dag delt i en demokratisk majoritet og en minoritet, der til alles skræk foretrækker vold og terror.
Derfor mener vi i Socialdemokratiet, at alle danske elever skal undervises i - opdrages til - at have indflydelse på demokratiet gennem hele deres uddannelsesforløb.
Nu har rådene fungeret i godt 2 år, og vi vil gerne være med til at overveje, om de skal have en ny struktur.
Som udgangspunkt er vi positive over for undervisningsministerens ønske om at sammenlægge rådene for henholdsvis grunduddannelserne, de gymnasiale uddannelser og de mellemlange, videregående uddannelser.
Vi tror på, at en sammenlægning kan styrke forståelsen og samarbejdet mellem uddannelserne på samme uddannelsesniveau, altså det horisontale samarbejde.
Det vil ifølge ministeren øge kvaliteten, fagligheden og effektiviteten i uddannelsessystemet.
Vi synes også godt om forslaget om at give repræsentanter for uddannelserne på niveauet over og under sæde i rådene.
er det imidlertid vigtigt, at sammenlægningen foretages, uden at det repræsentative demokrati svækkes.
Og som forslaget lyder i øjeblikket, mister både elever, studerende og lærere på alle niveauer indflydelse.
Vi synes, det er meget uhensigtsmæssigt, at de, der til daglig skal leve med ministerens beslutninger, ikke i nær så høj grad som tidligere skal være med til at rådgive ministeren.
Vi har noteret os, at der i høringssvar fra Erhvervsuddannelsesrådet, flere af undervisernes sammenslutninger og fra elevorganisationerne er foreslået, at elevpræsentationen sammensættes, så elever fra hver af de uddannelser, der indgår i et råd, har en repræsentant i rådet.
Det er også vores udgangspunkt, at de to store elevorganisationer i folkeskolen, Ungdomsskolernes Elevorganisation, htx, hhx, hf og gymnasieelevernes elevorganisationer hver skal have en repræsentant i det respektive råd.
Når nu ministeren som udgangspunkt ønsker at skære ned på repræsentanterne i de forskellige råd, så stiller vi os lidt uforstående over for, at ministeren selv ønsker at kunne udpege en til to personer ekstra til hvert råd. Måske skulle jeg lige erindre ministeren om, at den nuværende formand for Folketingets Uddannelsesudvalg, fru Else Winther Andersen, i forbindelse med ændringerne i 1999 kaldte de bemyndigelser, den daværende undervisningsminister fik, for bureaukratiske.
Det er heller ikke til at læse ud af forslaget, hvor stor indflydelse arbejdsmarkedets parter får i Rådet for de Gymnasiale Uddannelser.
De skal, som både Dansk Industri, Dansk Arbejdsgiverforening og LO påpeger i deres høringssvar, have en indflydelse - en indflydelse, der svarer til den, de havde i Erhvervsuddannelsesrådet, ellers sættes kontinuiteten i systemet igen over styr.
Men Socialdemokratiet vil deltage positivt i udvalgsarbejdet.
Vi kan støtte en sammenlægning, hvis de mest relevante høringsparter fortsat får mulighed for at rådgive ministeren som repræsentanter i de tre råd.